b'\n_START_ARTICLE_\nEngfly (Oligia)\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (vingespenn 22 \xe2\x80\x93 28 mm), kraftige nattfly, gr\xc3\xa5 eller r\xc3\xb8dlige p\xc3\xa5 farge. Forvingene har vanligvis de fleste av de tegningene som er karakteristiske for nattfly: en kort, m\xc3\xb8rk lengdestrek ved roten (rotstrek), rundt midten to b\xc3\xb8lgete tverrlinjer (mellomlinjer) som avgrenser vingens midtfelt og n\xc3\xa6rmer seg hverandre mot bakkanten. I den fremre delen av midtfeltet sitter nyre- og ringmerker som ofte er utydelige hos denne slekten. Den ytre del av vingen er ofte lysere enn resten. Bakvingen er gr\xc3\xa5 eller brunlig.\n_START_SECTION_\nLevevis\n_START_PARAGRAPH_\nArtene har larver som lever p\xc3\xa5 r\xc3\xb8ttene og den nedre delen av stenglene av ulike gras (Poaceae). De fleste artene lever nede i bakken, der de overvintrer. De voksne sommerfuglene flyr i kveldingen og utover natten, vanligvis rundt midtsommer, og kommer gjerne til lys.\n_START_SECTION_\nUtbredelse\n_START_PARAGRAPH_\nSlekten forekommer i alle verdensdeler bortsett fra Australia og Antarktis, men det er flest arter i Afrika og Nord-Amerika.'